"ไออีซี"เพิ่มทุน80ล.ทำไฟฟ้าแสงอาทิตย์
“ไออีซี” เฉลยเหตุผลหุ้นวิ่งแรงผิดปกติ เพิ่มทุนขายนักลงทุนจีนเปลี่ยนธุรกิจทำโรงไฟฟ้าพลังงานแสงอาทิตย์
6 ม.ค. 2556

“ไออีซี” เฉลยเหตุผลหุ้นวิ่งแรงผิดปกติ เพิ่มทุนขายนักลงทุนจีนเปลี่ยนธุรกิจทำโรงไฟฟ้าพลังงานแสงอาทิตย์ 
บริษัท อินเตอร์แนชั่นเนิลเอนจีเนียริง (IEC) เปิดเผยว่าที่ประชุมคณะกรรมการ (บอร์ด) มีมติอนุมัติให้เสนอขายหุ้นเพิ่มทุนจำนวน 2,000 ล้านหุ้น ให้แก่ Mr.Kenuo Lin สัญชาติจีน ในราคาหุ้นละ 0.04 บาท รวมเป็นเงินทั้งสิ้น 80 ล้านบาท กำหนดชำระค่าหุ้นในวันที่ 25 ม.ค. 2556 
ทั้งนี้บริษัทตั้งราคาขายหุ้นละ 0.04 บาท โดยใช้ราคาปิดถัวเฉลี่ยถ่วงน้ำหนักหุ้น ในตลาดหลักทรัพย์ตั้งแต่วันที่ 24 ธ.ค. 2555 ถึงวันที่ 3 ม.ค. 2556 รวม 7 วันทำการ 
บริษัทฯ ได้เลือกขายหุ้นให้ Mr.Kenuo Lin เนื่องจากเป็นนักลงทุนที่มีศักยภาพทางด้านเงินทุนและมีประสบการณ์ ความรู้ ความเชี่ยวชาญด้านธุรกิจ ที่สามารถให้คำแนะนำในการวางแผนงานธุรกิจที่เหมาะสมต่อการดำเนินธุรกิจและโครงการต่างๆ ของบริษัทได้
“การเพิ่มทุนครั้งนี้จะมีผลกระทบต่อผู้ถือหุ้นเดิมลดลงเหลือ 97.1%” บริษัท ระบุ
ส่วนวัตถุประสงค์ของการใช้เงินเพิ่มทุนจำนวน 80 ล้านบาท เพื่อจะนำไปใช้ลงทุนในธุรกิจโรงไฟฟ้าพลังงานแสงอาทิตย์หลังบอร์ดอนุมัติให้เข้าซื้อหุ้นบริษัท ซุปเปอร์ดรีมเพาเวอร์ (SDP) จำนวน 9,898 หุ้น หรือ 98.98% ของทุนชำระแล้ว จากบริษัท คอนโซล่า อีควิปเม้นท์ มูลค่าทั้งสิ้น 110 ล้านบาท
นอกจากนี้ยังอนุมัติงบลงทุนโครงการผลิตไฟฟ้าจากพลังงานแสงอาทิตย์กำลังการผลิต 5.25 เมกะวัตต์ ในเขตพื้นที่ ต.ขะเนจื้อ อ.แม่ระมาด จ.ตาก จำนวน 1 โครงการ ของ SDP เป็นเงินทั้งสิ้น 383 ล้านบาท 
ด้านราคาหุ้น IEC ดีดขึ้นแรงต่อเนื่องจากที่นิ่งอยู่ที่ 0.01 บาทมานาน และเพิ่งมีแรงซื้อหุ้นเข้ามาในช่วงนี้จนมาปิดที่ 0.06 บาท เมื่อวันที่ 4 ม.ค.ที่ผ่านมา และก่อนหน้านี้ได้ขายสิทธิการเช่าพื้นที่ร้าน Nokia Shop มูลค่าทั้งสิ้น 24 ล้านบาท